
ร้านครัวคุณกุ้ง เป็นร้านอาหารไทยเปิดมานานแล้ว สาขาที่บางใหญ่นี้ น่าจะเปิดมาร่วม 10 ปีได้ครับ ผมขับผ่านถนนเส้นนี้เกือบทุกวันเห็นทุกครั้ง ด้วยป้ายบอร์ดขนาดใหญ่เห็นชื่อร้านมาแต่ไกลๆ เหมือนป้ายโฆษณาขนาดใหญ่ริมทางด่วน ร้านนี้เคยไปออกรายการทีวีชื่อคล้ายๆกับร้านเค้าด้วย “ครัวคุณ….” น่าจะรู้จักนะครับ

ร้านมี 4 สาขา ปัจจุบัน คือ สาขาที่ราชนาวีสโมสร ริมน้ำตรงท่าช้าง (สาขานี้บรรยากาศดี) สาขาบางใหญ่ สาขาอ่างทอง สาขาลำพูน

[ที่ตั้งสาขานี้และบรรยากาศรวมๆ:]
อยู่ริมถนนใหญ่เลยคือ ถนนวงแหวนกาญจนาภิเษกตะวันตก ช่วงบางใหญ่ ขาขึ้นไปสุพรรณบุรี ก่อนถึงสามแยกบางใหญ่ตรง Central Westgate คือถ้าเป็นคนที่คุ้นเคยหรือท้องถิ่นแถวนี้รู้จักกันอยู่แล้ว อยู่เลยตลาดพระปื่น 3 มาหน่อย ติดกับร้านเฟอร์นิเจอร์บิ๊กเสี่ย คือร้านจะเป็นร้านขนาดใหญ่เหมาะสำหรับมาจัดงานต่างๆ อย่างมีคนมาจัดงานเลี้ยงแต่งงานที่ร้านนี้ด้วยครับ มีที่จอดรถเป็นลานกลางแจ้งอยู่ด้านหน้าภายในบริเวณร้านเลยครับ ไม่ต้องเอาไปจอดริมถนน ร้านเค้ามีปรับปรุงให้ดูทันสมัยน่านั่งขึ้น เท่าที่ผมจำได้ครับ รวมถึงเมนูอาหารต่างๆ

[เมนูอาหารและที่ได้ทานสั่งครั้งนี้:]
เมนูอาหารจะออกเน้นเป็นแนวอาหารไทยดั้งเดิมสูตรเก่าแก่ของทางเจ้าของร้าน และมีอาหารจีน และอาหารฝรั่งอย่างพวกสลัด สเต็ก ให้บริการอยู่บ้าง แต่ไม่เน้นมากเท่าไหร่ เมนู Signature ของร้าน (ชื่อฟังดูแปลกๆหน่อย) เช่น น้ำพริกระกำกุ้งสด แกงส้มโบราณ แกงไข่ไร่ทุ่ง แกงป่าหมูแดดเดียว ยำปลาข้าวสาร ในเล่มเมนูอาหารเค้าแต่ละเมนูเด่นๆเค้าจะมีแทรกเรื่องราวของอาหารและวัตถุดิบหลักในจานนั้นด้วยครับ เมนูครั้งนี้ที่ได้ลอง มากันผู้ใหญ่ 2 เด็ก 1

• ข้าวผัดปู สั่งขนาดกลางมา ถือว่าผัดมาใช้ได้ ออกมันๆนิด ไม่แห้งมาก (อันนี้แล้วแต่คนชอบ) เนื้อปูเป็นแบบฉีกๆไม่ใช่ก้อน ข้าวผัดมารสชาติกลมกล่อมใช้ได้ครับ

• หอยแมลงภู่อบโหระพา เมนูนี้เค้าใช้ NZ Mussel หอยแมลงภู่นิวซีแลนด์ขนาดใหญ่ๆตัวเป้งดี ถามว่าอร่อยไหม ผมว่ายังเฉยๆ เพราะหอยผมคิดว่าไม่ได้สดมากขนาดนั้น อบใส่ในหม้อพร้อมใบโหระพาเยอะ ดับกลิ่น ส่วนน้ำจิ้มแบบนี้ผมไม่ค่อยชอบเป็นพริกแดงส้มๆ ชอบแบบน้ำจิ้มซีฟูดเขียวๆมากกว่าครับ

• ไก่บ้านทอดเกลือ กินจิ้มกับซอสพริกเหลวๆตัดกับความเค็มของเกลือ ดูน่าทานดีครับ ทอดมาแห้งๆเลยครับ ไม่มันเลี่ยน เมนูนี้อร่อยครับ

• ยำถั่วพู ที่ชอบคือถั่วพูที่เค้าใช้ไม่เหม็นเขียวดีครับ (บางร้านทานแล้วเหม็นเขียว) ส่วนที่ไม่ชอบคือกะทิที่ใช้ราดมาไม่ค่อยมันมากออกหัวกะทิเท่าไหร่ ส่วนน้ำยำทำมารสชาติกลมกล่อมดี ไม่เผ็ด เน้นหวานๆครับ ส่วนกุ้งที่ใช้ใส่ตัวขนาดกลางๆสดพอประมาณครับ

ทั้งหมดมื้อนี้ค่าเสียหายรวมข้าวสวยกับน้ำเปล่า อยู่ที่ประมาณ 600+ บาท ครับ


สรุปร้านครัวคุณกุ้งจุดเด่นคงเป็นที่เมนูอาหารไทยสูตรเก่าแก่ที่หาทานยากบางตัว เนื่องจากตอนที่ผมไปทานไม่ได้สั่งเมนูพวก Signature พวกนี้เลยครับ เพราะพาลูกๆไปด้วย เลยสั่งเมนูสามัญธรรมดาเป็นหลักครับ แต่ดูแล้วน่าจะโอเคสำหรับเมนูพวกนั้นเท่าที่เห็นหลายๆโต๊ะสั่งกันครับ อย่างพวกน้ำพริก แกงส้ม แกงไข่ไร่ทุ่ง อะไรประมาณนี้ครับ และอีกจุดที่ผมชอบของร้านนี้คือ ความสะอาด ดูจากภาชนะต่างๆที่ใส่มาดูดี รวมถึงการบริการภายในร้านที่มีคนออกมาต้อนรับ มีพนักงานเพียงพอตามจุดต่างๆครับ ขอให้ 3 ดาวไว้ก่อนครับครั้งนี้

ร้านอาหารประเภทนี้อาจเหมาะสำหรับคนรุ่นก่อนๆหรือมากันเป็นครอบครัวเยอะมากกว่านะครับ เพราะเดี๋ยวนี้ Lifestyle คนจะชอบเข้าไปหาไรทานในห้างมากขึ้นสำหรับครอบครัวสมัยใหม่ เห็นได้จากห้างใหญ่ๆที่เปิดเลยไปหน่อย ช่วงวันหยุดคนพากันไปเป็นครอบครัวพร้อมเด็กเล็กๆเยอะขึ้นครับ สำหรับครั้งนี้ที่ผมมาทานที่ร้านเพราะอยากเปลี่ยนบรรยากาศบ้างไม่อยากเข้าห้างไปเบียดกับคนอื่นช่วงวันหยุด พาครอบครัวมาเหมาะเลยครับ
